寄子虡兼示子遹
作者：陸游
朝代：宋

paragraphs: 書生賦命艱，舉步得憂患。
敢論得意事，一笑亦有限。
南征度閩嶺，西戍歷蜀棧。
吳江聽唳鶴，淮浦送歸雁。
歸來耕故山，暮雨泥沒骭。
群鴉下空陂，黄犢鳴絕岸。
索飯閔兒啼，乞墦虞妾覸。
一裘三十年，破裂不受綻。
欲添一把茅，百計亦未辦。
大兒急親養，辛苦就遠宦。
間出冒虜塵，短甲中夜擐。
小兒奉親歡，野果采溪澗。
勉使就微祿，未對涕先潸。
觀汝兄弟意，豈復厭藜莧。
兄歸弟不出，定省同夜旦。